钦定古今图书集成/理学汇编/字学典/第105卷 > 韦荣宗
## 钦定古今图书集成/理学汇编/字学典/第105卷 > 韦荣宗

按《宣和书谱》：韦荣宗工正书行、草，而行草尤胜，学者
多从之。喜论书法，其得处皆吻合古人，亦技进乎道
者也。尝论笔法，其浅深虚实远近之宜，各有其理，略
曰：“须浅其执，牢其笔，实其指，虚其掌。”至论正书、行草，
则曰：“真书小密，执宜近头；行书宽纵，执宜稍远；草书
流逸，执宜更远。远取点画长大，近欲分布齐均。”是亦
取羲之潜从其后观献之执笔之意，其非妙得羲之
法，未知超绝至是也。今御府所藏六行书：《有德帖》，《传
教帖》，临锺繇《中郎帖》，《长风帖》，《下笔帖》，正书《执笔帖》。